ด้วยความที่ผม มีบัตรสมาชิกของร้านนี้ และเค้าจะต่ออายุบัตรให้ฟรีจนถึง 28 กุมภาพันธ์ 2560 บวกกับที่แฟนผมเกิดเดือนนี้ด้วย มีส่วนลด 15% ก็เลยโทรจองวันเสาร์เลยครับ

ปกติเคยมาแต่ตอนค่ำวันธรรมดา ครั้งนี้มาวันเสาร์ ช่วงเท่ียงมีสองรอบ ผมจองรอบ 13:45 น. คนน้อยดี ไม่พลุกพล่าน เดินไปมา สั่งอาหาร ตักอาหารสะดวกดี ทานยาว ๆ ได้ 2 ชั่วโมง ลดราคาในเดือนเกิดจาก 987 บาท เหลือ 839 บาท นั่งทานสักพักจะมีพนักงานมาเก็บเงินครับ

เครื่องดื่มที่ผมเริ่มวันนี้เป็นน้ำพันช์ ก็อร่อย มาตรฐานบุฟเฟ่ต์ นอกจากนี้ยังมีพวกน้ำอัดลม ชา กาแฟอีกด้วยครับ

เดินไปตักได้มาเต็มโต๊ะทั้งซุปเห็ดทรัฟเฟิล ซาซิมิแซลมอน พิซซ่าแป้งบางกรอบ สเต็กเนื้อวากิว หอยนางรมสด สลัด

สเต็กเนื้อวากิวผมสั่งแบบแรร์เช่นเดิม ที่นี่ย่างเนื้อได้อย่างใจมากครับ สเต็กมีความนุ่ม รสสัมผัสของเนื้อค่อนข้างดี คุ้มกับราคาบุฟเฟ่ต์มาก ยังคงให้ชิ้นหนาแบบเดิมไม่เปลี่ยนแปลง

ซาชิมิแซลมอนที่นี่ทำได้เสมอตัว คุณภาพปลาโอเค แต่วาซาบิรสไม่ค่อยจัด

สั่งสปาเกตตี้ผัด กระเทียมซีฟู้ดเป็นสปาเกตตี้เส้นดำ มีกินหอมของเนยกระเทียม รสชาติออกเค็มมัน ซีฟู้ดให้มาแน่นมาก ทั้งหอยแมลงภู่ ทั้งกุ้งจัดเต็ม จานไม่ใหญ่มากไม่ทำให้อิ่มเกินไป

ซุปเห็ดทรัฟเฟิลยังอร่อยเหมือนเดิม หอม มีความเค็มมันตามสไตล์ซุปเห็ด ทานกับขนมปังกระเทียมอบกรอบเข้ากัน

ซูชิเนื้อวากิวลนไฟสั่งมาสามชิ้นเป็นเนื้อวากิวสไลด์เบิร์นมาสุกไปนิด เนื้อค่อนข้างกระด้าง แต่ไม่มาก

หอยนางรมสด ครั้งนี้ไม่ได้บอกว่าเป็นฝรั่งเศสหรือไทย ตัวค่อนข้างใหญ่ บางตัวนี้ทานได้สองคำ เครื่องเคียงครบทั้งน้ำพริกเผา ยอดกฐิน มะนาว หอมเจียว น้ำจิ้มซีฟู้ด

ซี่โครงหมูบาร์บีคิว ตัวนี้ไม่ค่อยเห็นใครสั่งก็เลยสั่งมาลองทานดู เนื้อซี่โครงนุ่มมาก ซอสบาร์บีคิวเข้าเนื้ อแต่ผมไม่ค่อยชอบทานซี่โครงเท่าไหร่ก็เลยสั่งแค่ครั้งเดียว

สปาเกตตี้ผัดกระเทียมเนื้อวากิว ครั้งนี้เนื้อวากิวหั่นมาชิ้นกำลังดีไม่เหนียวจนเกินไป อร่อยกว่าครั้งที่แล้วที่สั่ง

ผัดไทยกุ้งแม่น้ำ ติดใจตั้งแต่ครั้งนี้แล้วครั้งนี้เลยสั่งอีก เป็นร้านที่ทำผัดไทยอร่อยไม่แพ้ร้านที่ขายผัดไทยเลยครับครบรสมาก กุ้งแม่น้ำที่ใส่มาก็ตัวใหญ่ ทานแล้วชอบจริง ๆ ครับจานนี้

นอกนั้นผมยังทานพิซซ่า กุ้งแม่น้ำเผา สลัด กับของคาวนิด ๆ หน่อย ๆ กะแค่พออิ่ม แต่ไปไปเอามาอิ่มหนักมากเลยครับ ก็มันอร่อยหลายอย่าง

จบของคางก็ต้องต่อด้วยของหวาน รอบนี้ผมลองพานาคอตต้ากับครีมบูเร่ ผมว่ายังรสชาติยังไม่ถึง ขนมที่ทำสดใหม่เลยอร่อยกว่า อย่างวาฟเฟิล ฮันนี่โทส หรือช็อกโกแลตลาวา อันนั้นอร่อยจริง

ผมขอให้เค้าปักเทียนวันเกิดบนช็อกโกแลตชาวา พนักงานเขียน happy birthday มาบนถาดขนมให้ น่ารักประทับใจดีครับ

 แฟนผมจบด้วยกาแฟที่เครื่องทำกาแฟแบบสำเร็จรูปมีน้ำตาลกับครีมเทียมให้ ส่วนผมไปกดนมร้อนมาบ้างจากเครื่องทำกาแฟเครื่องเดียวกัน

โดยรวมผมประทับใจกับร้านนี้มากทีเดียวครับ เป็นบุฟเฟ่ต์ที่ให้ของคุณภาพเกินราคามาก การบริการก็ดีสุด ๆ มีโอกาสก็จะกลับไปกินอีกครับ ใครที่ยังไม่เคยไปแนะนำให้ลองไปนะครับรับรองว่าประทับใจแน่นอน